EL Επίσημη Εφημερίδα της Ευρωπαϊκής Ένωσης C 304/23

Δημοσίευση αίτησης σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

2011/C 304/12

Η παρούσα δημοσίευση παρέχει το δικαίωμα ένστασης κατά την έννοια του άρθρου 7 του κανονισμού (ΕΚ) αριθ. 510/2006 του Συμβουλίου (1). Η δήλωση ένστασης υποβάλλεται στην Επιτροπή εντός εξαμήνου από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

«UVA DI PUGLIA»

Αριθ. ΕΚ: IT-PGI-0005-0653-11.10.2007

ΠΓΕ ( X ) ΠΟΠ ( )

1. Ονομασία:

«Uva di Puglia»

2. Κράτος μέλος ή τρίτη χώρα:

Ιταλία

3. Περιγραφή του γεωργικού προϊόντος ή του τροφίμου:

3.1. Τύπος προϊόντος:

Κλάση 1.6. Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος για το οποίο ισχύει η ονομασία υπό 1.:

Η ονομασία «Uva di Puglia» καλύπτει το επιτραπέζιο σταφύλι των ποικιλιών Italia b., Victoria b., Regina b., Michele Palieri n., Red Globe rs., που παράγεται εντός της οριοθετούμενης στο σημείο 4 γεωγραφικής περιοχής και κατατάσσεται στις εμπορικές κατηγορίες «Extra» και «Prima».

Κατά τη διάθεσή τους στην κατανάλωση, τα εν λόγω επιτραπέζια σταφύλια πρέπει να παρουσιάζουν τα ακόλουθα χαρακτηριστικά: Τα ακέραια τσαμπιά πρέπει να έχουν ελάχιστο βάρος 300 gr· οι ρώγες πρέπει να έχουν ελάχιστο διαμέτρημα 21 mm για την ποικιλία Victoria, 15 mm για τη Regina και 22 mm για τις Italia, Michele Palieri και Red globe (ισημερινή διάμετρος), να έχουν ανοιχτό αχυροκίτρινο χρώμα για τις ποικιλίες Italia, Regina και Vittoria, έντονο βελούδινο μαύρο για την ποικιλία Michele Palieri και χρυσορόδινο για την ποικιλία Red Globe· ο χυμός των ρωγών πρέπει να έχει ελάχιστη τιμή 14 °Brix για τις ποικιλίες Italia, Regina και Red globe καθώς και 13 °Brix για τις ποικιλίες Victoria και Michele Palieri. Η τιμή του λόγου °Brix/ολική οξύτητα πρέπει να είναι τουλάχιστον 22 για όλες τις ποικιλίες.

3.3. Πρώτες ύλες (μόνο για μεταποιημένα προϊόντα):

—

3.4. Ζωοτροφές (μόνο για προϊόντα ζωικής προέλευσης):

—

3.5. Συγκεκριμένα στάδια της παραγωγής που πρέπει να εκτελούνται εντός της οριοθετημένης γεωγραφικής περιοχής:

Όλες οι φάσεις της καλλιέργειας και συγκομιδής των σταφυλιών «Uva di Puglia» πρέπει να εκτελούνται εντός της οριοθετούμενης στο σημείο 4 γεωγραφικής περιοχής.

3.6. Ειδικοί κανόνες για τον τεμαχισμό, το τρίψιμο, τη συσκευασία κ.λπ.:

Κάθε συσκευασία πρέπει να είναι σφραγισμένη (με δικτυωτό, διαφανές πλαστικό, τοποθέτηση ταινιών σφράγισης στα σακουλάκια και τα διαφανή και διάτρητα υλικά συσκευασίας). Οι χρησιμοποιούμενες συσκευασίες είναι: τελάρα των 5 kg καθαρού βάρους σταφυλιών, κατασκευασμένα από χαρτόνι, ξύλο, κοντραπλακέ ή πλαστικό, τελάρα των 2 — 2,5 — 3,0 kg καθαρού βάρους σταφυλιών, κατασκευασμένα από χαρτόνι, καλάθια των 2,0 — 1,5 — 1,0 — 0,750 — 0,5 kg καθαρού βάρους σταφυλιών, κατασκευασμένα από πολυπροπυλένιο ή PET, συνενωμένα σε συσκευασίες από πλαστικό, ξύλο ή χαρτόνι, σακουλάκια των 0,5 — 1,0 kg καθαρού βάρους σταφυλιών, από PET, συνενωμένα σε συσκευασίες από πλαστικό, ξύλο ή χαρτόνι. Η συσκευασία πρέπει να εκτελείται απαραιτήτως εντός της οριοθετούμενης στο σημείο 4 γεωγραφικής περιοχής, ώστε να αποφεύγονται οι βλάβες στην ακεραιότητα και το χρώμα των ρωγών λόγω μεταφοράς και υπερβολικών χειρισμών. Τα επιτραπέζια σταφύλια πρέπει να συσκευάζονται έτσι ώστε να εξασφαλίζεται η επαρκής προστασία του προϊόντος.

3.7. Ειδικοί κανόνες για την επισήμανση:

Σε κάθε συσκευασία πρέπει να τοποθετείται ετικέτα στην οποία αναγράφονται, στην ίδια πλευρά και με χαρακτήρες ευανάγνωστους, ευδιάκριτους εξωτερικά, ανεξίτηλους, επιπλέον του λογότυπου της ονομασίας και του κοινοτικού γραφικού συμβόλου, οι ακόλουθες ενδείξεις: όνομα και διεύθυνση ή σύμβολο ή αναγνωριστικός κωδικός του συσκευαστή και του παραγωγού των σταφυλιών, καθώς και οι σχετικές ενδείξεις και πληροφορίες βάσει των απαιτήσεων της νομοθεσίας.

Στον λογότυπο θα πρέπει να τηρούνται αυστηρά οι αναλογίες των χαρακτήρων, σύμφωνα με την παρατιθέμενη γραφική παράσταση.

Είναι επομένως αποδεκτή η χρήση του λογότυπου υπό κλίμακα.

Ο λογότυπος που αναφέρει την ονομασία της ΠΓΕ αναπαράγεται σε αυτοκόλλητο σήμα ή χαρτοταινία σήμανσης διαφόρων διαμέτρων.

4. Συνοπτική οριοθέτηση της γεωγραφικής περιοχής:

Η περιοχή παραγωγής του προϊόντος «Uva di Puglia» περιλαμβάνει όλα τα εδάφη των κοινοτήτων των επαρχιών Bari, Barletta-Andria-Trani, Brindisi, Foggia, Taranto και Lecce που έχουν υψόμετρο μικρότερο των 330 m.

5. Δεσμός με τη γεωγραφική περιοχή:

5.1. Ιδιαιτερότητα της γεωγραφικής περιοχής:

Η περιοχή παραγωγής του προϊόντος «Uva di Puglia» χαρακτηρίζεται από εδαφοκλιματικές συνθήκες ιδανικές για την ανάπτυξη του προϊόντος: εδάφη μετρίως συμπαγή, πλούσια σε αδρομερή υλικά, με ικανοποιητική περιεκτικότητα σε ολικές ανθρακικές ενώσεις και ενεργό ασβέστιο, πλούσια σε κάλιο, ασβέστιο και μαγνήσιο. Το κλίμα, ήπιο ακόμη και τον χειμώνα, ευνοείται από τους ευεργετικούς ανέμους που πνέουν από την Αδριατική και από τους ανέμους της λοφώδους περιοχής της Murgia. Οι αραιές βροχοπτώσεις της εαρινής-θερινής περιόδου, σε συνδυασμό με ελεγχόμενη επικουρική άρδευση, η υψηλή φωτεινότητα της περιοχής και η μέτρια ένταση των ανέμων, ανταποκρίνονται στις απαιτήσεις της αμπέλου, η οποία είναι ιδιαιτέρως ηλιόφιλη. Η υψηλού επιπέδου ειδίκευση των αμπελουργών της Puglia, όσον αφορά την καλλιέργεια, τον χειρισμό και τη συσκευασία του σταφυλιού, που μεταδίδεται με την πάροδο του χρόνου και διατηρείται στο ακέραιο έως σήμερα, παγιώνει τα ποιοτικά χαρακτηριστικά του προϊόντος.

5.2. Ιδιοτυπία του προϊόντος:

Η φήμη του προϊόντος «Uva di Puglia» συνδέεται με την μεγάλη επιτυχία της παραγωγής και των εξαγωγών και, για το λόγο αυτό, η ονομασία αναφέρεται συχνά σε βιβλία, μελέτες και άρθρα αμπελοκομικών περιοδικών. Τα σταφύλια «Uva di Puglia» είναι το κυριότερο σταφύλι είδος σταφυλιού που παράγεται στην Ιταλία και εξάγεται στο εξωτερικό. Διακρίνονται για την ομορφιά και την ομοιομορφία των τσαμπιών, για το έντονο και στιλπνό χρώμα του φλοιού και για τις τραγανές ρώγες, χαρακτηριστικά οφειλόμενα στο γεγονός ότι η περιοχή παραγωγής είναι ιδιαιτέρως κατάλληλη για την παραγωγή του συγκεκριμένου προϊόντος και οι καλλιεργητές διαθέτουν μεγάλη ειδίκευση.

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με συγκεκριμένη ποιότητα, με τη φήμη ή άλλα χαρακτηριστικά του προϊόντος (για τις ΠΓΕ):

Η φήμη του προϊόντος «Uva di Puglia» πρέπει να συνδεθεί με το ιστορικο-οικονομικό πλαίσιο, για το οποίο οι πρώτες μαρτυρίες ανάγονται στα τέλη του 1800. Την εποχή εκείνη, παρά το γεγονός ότι η μεγάλη διάρκεια των ταξιδιών και ο ευαλλοίωτος χαρακτήρας του προϊόντος αποτελούσαν τους κυριότερους παράγοντες περιορισμού των εξαγωγών, τα σταφύλια Uva di Puglia, σε αντίθεση με άλλα, διατηρούσαν καλύτερα τα χαρακτηριστικά τους, με αποτέλεσμα να φθάνουν σε εξαιρετική κατάσταση ακόμη και στις αγορές ξένων χωρών, όπως για παράδειγμα στη γερμανική αγορά. Επ’αυτού είναι σκόπιμο να αναφερθούν ο πρωτοπόρος Sergio Musci, ο οποίος το 1869, δρομολόγησε τις πρώτες αποστολές επιτραπέζιων σταφυλιών της Puglia από το Bisceglie (Bari) στο Μιλάνο, το Τορίνο και την Μπολόνια, καθώς και ο Francesco De Villagomez, επίσης από το Bisceglie, ο οποίος το 1880 ξεκίνησε τις αποστολές επιτραπέζιων σταφυλιών από την Puglia στη Γερμανία.

Με την πάροδο των ετών, η παραγωγή του προϊόντος «Uva di Puglia» αυξήθηκε σταδιακά και παραλλήλως αυξήθηκε η εξαγωγή του, όπως επιβεβαιώνεται από τον οργανισμό εξαγωγών I.C.E (Istituto per il Commercio Estero), αποτελώντας την τυπική έκφραση της περιοχής παραγωγής στις διεθνείς αγορές. Ήδη από την δεκαετία του 1940, τα φορτία από τις περιοχές σταφυλοπαραγωγής της Puglia γέμιζαν καθημερινά εκατοντάδες σιδηροδρομικά βαγόνια. Οι εξαγωγές των σταφυλιών της Puglia έφθαναν, το 1975, σε ποσοστό 62,4 % της ιταλικής παραγωγής επιτραπέζιων σταφυλιών που προοριζόταν για το εξωτερικό, το 1980 σε ποσοστό 52,7 % και το 1985 ακόμη και σε ποσοστό 74,1 %. Χάρη στη μεγάλη επιτυχία της παραγωγής και των εξαγωγών, τα σταφύλια της Puglia αναφέρονται συχνά σε βιβλία, μελέτες και άρθρα αμπελοκομικών περιοδικών. Ενδιαφέρον παρουσιάζουν και οι εικόνες που περιλαμβάνονται στον τόμο που δημοσίευσε το 1979 ο ΟΟΣΑ (Οργανισμός Οικονομικής Συνεργασίας και Ανάπτυξης) με τίτλο «Table Grapes» (επιτραπέζια σταφύλια), στο πλαίσιο της συλλογής «Intenational Standardisation of fruit and vegetable» (Διεθνής τυποποίηση οπωροκηπευτικών). Συγκεκριμένα, ο τόμος αυτός περιλαμβάνει φωτογραφίες από τελάρα γεμάτα με σταφύλια στα οποία εμφαίνεται σαφώς το όνομα της Puglia.

Η επιτυχία της παραγωγής και των εξαγωγών μαρτυρεί με τη σειρά της την τέλεια αλληλεπίδραση μεταξύ των χαρακτηριστικών της περιοχής, που την καθιστούν εξαιρετικά κατάλληλη για σταφυλοπαραγωγή, και της μεγάλης ειδίκευσης των καλλιεργητών, που έχει ως αποτέλεσμα την παραγωγή προϊόντων υψηλής ποιότητας, για τα οποία η εκτίμηση των εγχώριων και ξένων καταναλωτών συνεχώς αυξάνεται. Από τις αρχές του 20ού αιώνα, υπάρχουν σαφείς αναφορές στην καταλληλότητα της περιοχής για τη σταφυλοκαλλιέργεια και στην μεγάλη ειδίκευση των καλλιεργητών επιτραπέζιων σταφυλιών. Σχετικά με το θέμα αυτό, το 1914, ο Vivarelli, στην επισκόπηση της κατάστασης στην Puglia αναφέρει την ιδιαίτερη καταλληλότητα του κλίματος της περιοχής και του εδάφους, καθώς και την επαγγελματική στάση του αμπελουργού «ο οποίος έχει κατανοήσει την ανάγκη να μην παραμελεί καμία από τις απαραίτητες ιδιαίτερες καλλιεργητικές φροντίδες…». Οι εν λόγω φροντίδες ακόμη και σήμερα εκδηλώνονται μέσα από την ικανότητα να εκτελούνται ακριβείς και προσεκτικές χειρωνακτικές εργασίες στους βλαστούς και τα τσαμπιά, όπως η απαλλαγή τους από φύλλα και φύτρα και η μετακίνηση των φύτρων έτσι ώστε να επιτρέπουν τη διέλευση της κατάλληλης ποσότητας ηλιακού φωτός, εργασίες οι οποίες ευνοούν την βέλτιστη ανάπτυξη και ωρίμαση των σταφυλιών, περιορίζοντας τις κρυπτογαμικές ασθένειες και αυξάνοντας την διατηρησιμότητα των καρπών. Η ιστορική σημασία του προϊόντος «Uva di Puglia» επιβεβαιώνεται επομένως όχι μόνον από την αυξανόμενη ζήτηση στις εγχώριες και ξένες αγορές αλλά και από την αναγνώριση του προϊόντος από παραγωγούς άλλων περιοχών σταφυλοπαραγωγής.

Παραπομπή στη δημοσίευση των προδιαγραφών:

[άρθρο 5 παράγραφος 7 του κανονισμού (ΕΚ) αριθ. 510/2006]

Το κείμενο των προδιαγραφών μπορεί να αναζητηθεί στην ιστοσελίδα:

http://www.politicheagricole.it/flex/cm/pages/ServeBLOB.php/L/IT/IDPagina/3335

ή

απευθείας στην αρχική σελίδα του δικτυακού τόπου του υπουργείου γεωργικής πολιτικής, τροφίμων και δασών (http://www.politicheagricole.it) — επιλογή «Qualità e sicurezza» (στο επάνω δεξιό τμήμα της οθόνης) και κατόπιν «Disciplinari di Produzione all’esame dell’UE».

(1) ΕΕ L 93 της 31.3.2006, σ. 12.